Иван Вазов
Орфеева лира

chitanka.info

Да бях имал аз лирата чутовна

Орфеева, що чудеса правила,

скали, гори движила с мощ върховна

и зверовете с песни питомила —

запял бих и из дрямката вековна

вдигнал те бих, Македонио мила!

Запял бих и с песнята чаровна

аз бих ти за борба дал нова сила.

Аз бих света със подвиг нов зачудил

и мощний рой на твойте сенки славни

със мойта лира в гроба бих разбудил:

Методий стари и Паисий нови,

Крал Марко, Кракра, Самуил държавни

излезли би и рекли би: готови!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.